呂居仁惠建昌紙被
作者：劉子翬
朝代：宋

paragraphs: 寒聲晚移林，殘臘無幾日。
高人擁楮眠，臠卷意自適。
素風含混沌，春煦回呼吸。
餘溫偶見分，來自芝蘭室。
乍舒魄流輝，忽捲潮無迹。
未能澡余心，愧此一衾白。
嘗聞旴江藤，蒼崖走虬屈。
斬之霜露秋，漚以滄浪色。
粉身從澼絖，蛻骨齊麗密。
乃知瑩然姿，故自漸陶出。
治物猶貴精，治心豈宜逸。
平生感交遊，耳剽非無得。
精神隨事分，內省殊未力。
寸陰捐已多，老矣將何及。
自從得此衾，夢覺常惕惕。
清如夷齊鄰，粹若淵騫覿。
獨警發鏗鍧，邪思戢毫忽。
勿謂絕知聞，虛闈百靈集。
鼎鬴或存戒，韋弦亦規失。
則知君子所，惠以勵蒙塞。